Komisijos direktyva 96/66/EB
1996 m. spalio 14 d.
iš dalies keičianti Tarybos direktyvą 70/524/EEB dėl pašarų priedų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Direktyva 96/51/EB [2], ypač į jos 7 straipsnį,
kadangi Direktyva 70/524/EEB numato, kad atsižvelgiant į mokslo ir technikos žinių pažangą, jos priedai turi būti reguliariai taisomi ir keičiami; kadangi Komisijos direktyva 91/248/EEB [3] buvo padaryta priedų suvestinė;
kadangi kai kuriose valstybėse narėse sėkmingai išbandytos naujos kokcidiostatų grupei priklausančių priedų ir kitų vaistinių medžiagų naudojimo galimybės; kadangi kol tokios naujos jų naudojimo galimybės bus patvirtintos Bendrijos lygiu, jos turėtų būti laikinai leidžiamos naudoti nacionaliniu lygiu;
kadangi dėl Černobylio avarijos iškrito radioaktyviojo cezio nuosėdos, kurios kai kuriuose Šiaurės Europos regionuose užkrėtė pašarus; kadangi, norint apsaugoti žmogaus ir gyvūnų sveikatą ir pradėti taikyti prevencines priemones prieš radioaktyviojo cezio nuklidų taršą, reikėtų nustatyti naują priedų grupę, būtent "radionuklidus rišiklius"; kadangi kai kuriose valstybėse narėse sėkmingai ištirtas naujas šiai grupei priskiriamas priedas, kuris gyvūnų organizme padeda žymiai sumažinti cezio nuklidų absorbciją; kadangi kol šis naujas priedas bus patvirtintas Bendrijos lygiu, jį reikėtų laikinai leisti naudoti nacionaliniu lygiu;
kadangi šiuo metu į II priedą įrašytų įvairių pašarų priedų, kurių naudojimo leidimą galima suteikti nacionaliniu lygiu, tyrimas dar nebaigtas; kadangi dėl to šių medžiagų leidimui gauti skirtą laikotarpį reikėtų pratęsti;
kadangi šioje direktyvoje numatytos priemonės atitinka Pašarų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 70/524/EEB priedai iš dalies keičiami, kaip nurodyta šios direktyvos priede.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1997 m. kovo 31 d., įgyvendina šios direktyvos priedą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1996 m. spalio 14 d.